Spennan er orðin mikil í toppbaráttunni í úrvalsdeild karla í knattspyrnu eftir sigur Breiðabliks á KA í gær. Stórleikur fer fram í deildinni í kvöld.
Breiðablik og KA mættust á Kópavogsvelli í gærkvöld en liðin voru fyrir leikinn í þriðja og fjórða sæti deildarinnar. Blikar byrjuðu betur og það var Gísli Eyjólfsson sem kom heimamönnum yfir með skoti sem fór í slánna og inn. Blikar því yfir 1-0 í hálfleik. Bæði lið áttu ágætis spretti í seinni hálfleik en Viktor Karl Einarsson sem tryggði Blikum sigurinn með marki á 73. mínútu, lokatölur 2-0.
Breiðablik er þar með komið með 35 stig og er aðeins einu stigi frá Val sem er með 36 stig á toppi deildarinnar. Víkingur er með 33 stig í þriðja sæti og KA er í fjórða sætinu með þrjátíu stig. Öll liðin hafa spilað 17 leiki og því ljóst að loka umferðirnar verða æsispennandi. Víkingur og Valur mætast á Víkingsvelli í kvöld en vinni Víkingur geta þeir jafnað Val að stigum á toppnum.
Kvennalið Breiðabliks mun mæta króatísku meisturunum Osijek í annarri umferð forkeppni Meistaradeildar Evrópu. Liðið er góðkunningi Íslands en það tapaði fyrir Stjörnunni í undankeppni Meistaradeildarinnar tímabilið 2017-18. Leikið verður heima og að heiman og Blikakonur munu byrja á því að fara til Króatíu áður en þær fá þær króatísku í heimsókn. Leikdagarnir verða 31. ágúst eða 1. september og 8. eða 9. september. Sigurliðin úr þessum viðureignum í annarri umferð munu komast áfram í riðlakeppni Meistaradeildarinnar þar sem ríkjandi meistararnir í Barcelona hafa þegar tryggt sér sæti, auk Paris Saint-Germain, Bayern Munchen og Chelsea.
Spretthlauparinn Elaine Thompson-Herah frá Jamaíku hljóp 100 metra á næst hraðasta tíma sögunnar, 10,54 sekúndum, á Demantamóti í Eugene í Bandaríkjunum í gærkvöld. Thompson-Herah er nýkrýndur Ólympíumeistari í greininni en tími hennar í gær er aðeins fimm hundruðustu úr sekúndu frá heimsmeti Florence Griffith-Joyner sem er 10,49 sekúndur og var sett árið 1988.
Mikil spenna er hlaupin í toppbaráttuna í úrvalsdeild karla í fótbolta eftir sigur Breiðabliks á KA í gær. 